奉和聖製左丞相說右丞相璟太子少傅乾曜同日上官命宴都堂賜詩
作者：宇文融
朝代：唐

paragraphs: 申甫生周日，宣慈舉舜年。
何如偶昌運，比德邁前賢。
寵獲元良密，榮瞻端揆遷。
職優三事老，位在百僚先。
北極迴宸渥，南宮飾御筵。
飛文瑤札降，賜酒玉杯傳。
謬列台衡重，俱承雨露偏。
誓將同竭力，相與效塵涓。